b'\n_START_ARTICLE_\nPasaulio aplinkos fondas\n_START_PARAGRAPH_\nPasaulio aplinkos fondas (angl. The Global Environmental Facility arba sutrumpintai GEF) yra nepriklausoma tarptautin\xc4\x97 organizacija, siekianti spr\xc4\x99sti pasaulines aplinkos apsaugos problemas. Ji buvo \xc4\xafkurta 1991 metais ir vienija 182 valstybes, bendradarbiaudama su tarptautin\xc4\x97mis institucijomis, nevyriausybin\xc4\x97mis organizacijomis ir priva\xc4\x8diu sektoriumi. Pasaulio aplinkos fondas teikia dotacijas besivystan\xc4\x8di\xc5\xb3 ir pereinamosios ekonomikos \xc5\xa1ali\xc5\xb3 parengtiems projektams, susijusiems su bio\xc4\xafvairov\xc4\x97s, tarptautini\xc5\xb3 vanden\xc5\xb3 apsauga, kovai su klimato kaita, dykum\xc4\x97jimu, ozono sluoksnio nykimu ir patvariaisiais organiniais ter\xc5\xa1alais. Fondas siekia pagerinti pasaulio aplinkos b\xc5\xabkl\xc4\x99 ir populiarinti darn\xc5\xb3 vystym\xc4\x85si. Tai did\xc5\xbeiausias tokio pob\xc5\xabd\xc5\xbeio fondas pasaulyje, iki 2011 met\xc5\xb3 par\xc4\x97m\xc4\x99s 2800 projekt\xc5\xb3 168 valstyb\xc4\x97se u\xc5\xbe bendr\xc4\x85 10 mlrd. JAV doleri\xc5\xb3 sum\xc4\x85._NEWLINE_Pasaulio aplinkos fondas artimai bendradarbiauja su Jungtini\xc5\xb3 Taut\xc5\xb3 pl\xc4\x97tros programa, Jungtini\xc5\xb3 Taut\xc5\xb3 Aplinkos apsaugos programa, Pasaulio Banku, Jungtini\xc5\xb3 Taut\xc5\xb3 maisto ir \xc5\xbeem\xc4\x97s \xc5\xabkio organizacija, Afrikos vystymosi banku, Azijos vystymosi banku ir kitomis tarptautin\xc4\x97mis organizacijomis. Fondas taip pat veikia kaip finansin\xc4\x97 priemon\xc4\x97 \xc4\xafgyvendinant Biologin\xc4\x97s \xc4\xafvairov\xc4\x97s konvencij\xc4\x85, Jungtini\xc5\xb3 Taut\xc5\xb3 Bendr\xc4\x85j\xc4\x85 klimato kaitos konvencij\xc4\x85, Jungtini\xc5\xb3 Taut\xc5\xb3 Konvencij\xc4\x85 d\xc4\x97l kovos su dykum\xc4\x97jimu ir Jungtini\xc5\xb3 Taut\xc5\xb3 Stokholmo konvencij\xc4\x85 d\xc4\x97l patvari\xc5\xb3j\xc5\xb3 organini\xc5\xb3 ter\xc5\xa1al\xc5\xb3.\n_START_SECTION_\nIstorija\n_START_PARAGRAPH_\nPasaulio aplinkos fondas buvo \xc4\xafsteigtas 1991 met\xc5\xb3 spal\xc4\xaf kaip Pasaulio Banko programa, skirta remti aplinkos apsaugos projektus ir skatinti darn\xc5\xb3j\xc4\xaf vystym\xc4\x85si. 1994-aisiais pagal Jungtini\xc5\xb3 Taut\xc5\xb3 Aplinkos ir pl\xc4\x97tros konferencijos sprendim\xc4\x85 fondas buvo pertvarkytas kaip nepriklausoma institucija, padarant sprendim\xc5\xb3 pri\xc4\x97mim\xc4\x85 atviresn\xc4\xaf besivystan\xc4\x8di\xc5\xb3 \xc5\xa1ali\xc5\xb3 \xc4\xaftakai. Tuo pa\xc4\x8diu fondas buvo susietas su biologin\xc4\x97s \xc4\xafvairov\xc4\x97s ir ozono sluoksnio apsaugos konvencijomis; prad\xc4\x97jo remti ozono sluoksn\xc4\xaf ardan\xc4\x8di\xc5\xb3 med\xc5\xbeiag\xc5\xb3 atsisakymo projektus Ryt\xc5\xb3 Europoje ir Centrin\xc4\x97je Azijoje. V\xc4\x97liau su fondu buvo susietos ir Stokholmo (2001-taisiais) bei kovos su dykum\xc4\x97jimu (2003-iaisiais) konvencijos.\n_START_SECTION_\nStrukt\xc5\xabra\n_START_PARAGRAPH_\nPasaulio aplinkos fondo sprendimai priimami su fondu susijusi\xc5\xb3 konvencij\xc5\xb3 ir pa\xc4\x8dios organizacijos valstybi\xc5\xb3 nari\xc5\xb3 konferencij\xc5\xb3 metu. Pastarosios vyksta kas ketverius metus (paskutin\xc4\x97 2010-taisiais). Konferencij\xc5\xb3 sprendimai \xc4\xaftakoja pagrindinio valdomojo organo\xc2\xa0\xe2\x80\x93 fondo Tarybos\xc2\xa0\xe2\x80\x93 veiksmus. Taryba susideda i\xc5\xa1 32 nari\xc5\xb3, kuri\xc5\xb3 16 deleguoja besivystan\xc4\x8dios, 14\xc2\xa0\xe2\x80\x93 i\xc5\xa1sivys\xc4\x8diusios ir 2\xc2\xa0\xe2\x80\x93 pereinamosios ekonomikos valstyb\xc4\x97s. Taryba susirenka dukart per metus, sprendimai priimami konsensuso b\xc5\xabdu. Pos\xc4\x97d\xc5\xbeiai yra atviri nevyriausybin\xc4\x97ms organizacijoms. Prie Tarybos veikia dvi patariamosios institucijos: Patariamoji mokslini\xc5\xb3 ir technini\xc5\xb3 klausim\xc5\xb3 grup\xc4\x97 bei Vertinimo biuras. Tarybos sprendimus vykdo fondo sekretorijatas bei susijusi\xc5\xb3 organizacij\xc5\xb3 agent\xc5\xabros. Galiausiai patvirtint\xc5\xb3 projekt\xc5\xb3 vykdymas perduodamas atskir\xc5\xb3 \xc5\xa1ali\xc5\xb3 institucijoms arba NVO.\n_START_SECTION_\nFondai\n_START_PARAGRAPH_\nPasaulio aplinkos fondas administruoja tris patikos fondus (angl. trust funds): Pasaulio aplinkos fondo (Global Environment Facility Trust Fund), Ma\xc5\xbeiausiai i\xc5\xa1sivys\xc4\x8diusi\xc5\xb3 \xc5\xa1ali\xc5\xb3 (Least Developed Countries Trust Fund) ir Ypating\xc4\x85j\xc4\xaf klimato kaitos (Special Climate Change Trust Fund)._NEWLINE_Pasaulio aplinkos fondo patikos fondas: atnaujinamas ir jo programos patvirtinamos kas ketverius metus. Per vis\xc4\x85 laikotarp\xc4\xaf fondas paskirst\xc4\x97 vir\xc5\xa1 15 mlrd. JAV doleri\xc5\xb3. \xc4\xae fond\xc4\x85 l\xc4\x97\xc5\xa1as \xc4\xafne\xc5\xa1a 39 valstyb\xc4\x97s._NEWLINE_Ma\xc5\xbeiausiai i\xc5\xa1sivys\xc4\x8diusi\xc5\xb3 \xc5\xa1ali\xc5\xb3 patikos fondas: nukreiptas \xc4\xaf paramos teikim\xc4\x85 48 ma\xc5\xbeiausiai i\xc5\xa1sivys\xc4\x8diusiom \xc5\xa1alim, ypa\xc4\x8d padedant joms prisitaikyti prie klimato kaitos sukelt\xc5\xb3 poky\xc4\x8di\xc5\xb3. \xc5\xa0\xc4\xaf fond\xc4\x85 remia 19 valstybi\xc5\xb3._NEWLINE_Ypatingasis klimato kaitos patikos fondas: finansuoja programas, susijusias su klimato kaita, j\xc4\xaf remia 13 valstybi\xc5\xb3.\n_START_SECTION_\nVertinimas\n_START_PARAGRAPH_\nFondo veikla vertinama \xc4\xafvairiai, ta\xc4\x8diau sutinkama, kad jis sugeb\xc4\x97jo pritraukti nors ir nepakankamai, ta\xc4\x8diau daugiau l\xc4\x97\xc5\xa1\xc5\xb3, nei i\xc5\xa1sivys\xc4\x8diusios valstyb\xc4\x97s skirt\xc5\xb3 jam nesant.'